Acta sunt haec in comitiis Cistercii iuxta Indictionem Reverendissimi Domini nostri, anno 1656 die 23 octobris et sequentibus celebratis. 1.  Expectato et non comparente Reverendo admodum Domino Morimundensi decretum fuit ut rationem absentiae reddere teneatur, et nihilominus ad negotiorum discussionem et definitionem procederetur. 2.  Primo Capituli generalis dilatio etiam si multum displicuerit, necescaria [necessaria] tamen visa est, donec lis in Curia Parlamenti Parisiensis pendens finem habeat ; unde etiam si de diligentia venerabilis magistri nostri domini Ioannis Tedenat procuratoris et Capituli generalis deputati nemo hucusque dubitaverit, litteris tamen placuit quantumvis sponte currentem ad prosecutionem et terminatiouem [terminationem] litis excitavit. 3.  Praeterea licet huiusmodi litis ab Abstinentibus adversus Ordinem et generale Capitulum excitatae prompta extinctio per arbitros non improbata fuerit, nihilominus decretum fuit, ut procurationes nonnisi sub conditionibus ab illustri Domino de Montholon communi Ordinis consilio propositis cum effectu adimplendis, et sub praecautione evitandae omnis inde emergentis morae, et tergiversationis Abstinentium, transmittantur. 4.  Deinde *Breviarii* usus iuxta novissimam correctionem per totum Ordinem admittendus est, monebiturque dominus Cramoisy ut *Breviariorum* in-12 impressionem, sicut et *Lectionariorum* in-folio cum accentibus, et antiquorum *Psalteriorum* correctionem acceleret. 5.  Scribendum etiam visum est venerabili procuratori generali in Curia romana pro sollicitatione confirmationis privilegiorum cum effectu procuranda. Et interim Rdus abbas de Stamedio, Vicarius generalis in Sabaudia, monendus et excitandus visus est, ne quid ab abbatibus commendatariis, et potissimum ab Illustrissimo et Excellentissimo principe Domino Antonio adversus Ordinis auctoritatem, et dignitatem attentari patiatur. 6.  Reverendum abbatem de Columba, qui commissum sibi a Capitulo generali Vicariatum antehac contempserat, a Vicariatu Pictaviensi excusare placuit, in cuius locum venerabilis Dominus Fiacrius Le Mercier, prior monasterii Fontis Danielis, communibus votis sufficiendus visus est. 7.  In provinciis item Vicariis destitutis, nempe in Cenomania, Rdus D. Io. L. Alex. de la Gueste, abbas de Strata ; in Britannia, Rdus D. Nicolaus Paget, abbas de Villanova ; in Leodiensi districtu, Rdus D… (*locus vacuus*) abbas de Alna ; in Bituricensi et locis adiacentibus, venerabilis D. Benignus Bruchot, prior monasterii de Barzella, digni qui in Vicarios assumantur visi sunt, donec Capitulum generale aliter ordinaverit. 8.  Alienatio hortuli cum medio dormitorio collegii Parisiensis cumque ea domo quae Caroliloci dicitur, pro liquido triginta sex millium librarum turonensium pretio, post debitam informationem non reiicienda iudicata est, unde litterae procuratoriae ad ineundum cum ecclesia Sancti Nicolai de Cardoneto contractum Rdo adm D. de Firmitate tradendae visae sunt, sub his tamen duabus clausulis reservatoriis, nempe primo ut ius Caroliloci, itemque Pontigniaci, quodcumque fuerit, salvetur et integrum maneat sicut et omne ius proprium et alienum ; et secundo ut redditus tantum annui non autem summa principalis ex alienatione proveniens in aedificia impendantur. In horum fidem nos infrascripti post relectionem subscripsimus, anno millesimo sexcentesimo quinquagesimo sexto, die vero vigesima quinta octobris, atque etiam ad maius robur minora sigilla nostra imprimi et affigi voluimus. f. Claudius abbas Cisterciensis generalis. f. Petrus abbas Firmitatis. f. Ludovicus abbas Pontigniacensis. f. Petrus abbas Claraevallis. 